Jong ma se skok-video maak opslae‘n Skermskoot uit die video. ŉ Jong ma van Ierland het sosiale media aan die gons nadat sy ŉ skokkende video op Facebook gedeel het waar sy met ŉ blou oog wys dat sy die slagoffer van huishoudelike geweld is. The Sydney Morning Herald het berig Emma Murphy (26), ŉ gesondheid- en fiksheidskenner, het Maandag die video opgelaai waarin haar gekneusde oog duidelik gesien kan word. In die video beweer sy haar lewensmaat van die afgelope drie en ŉ half jaar het haar verlede week geslaan toe sy hom oor sy ontrouheid gekonfronteer het. Nadat Murphy die video op Facebook gedeel het, is dit reeds meer as ses miljoen keer gekyk en meer as 100 000 keer gedeel. “Ek het lank en hard oorweeg of ek hierdie video moet deel. Ek het uiteindelik besluit, ja, ek moet. Vir my en my kinders. Ek moet bewusmaking by alle ander vroue skep,” het sy gesê. Duisende slagoffers van huishoudelike geweld het op haar video kommentaar gelewer en gesê dit het hulle die moed gegee om oor hul eie ervarings te praat of dit aan te meld. Murphy het gehuil toe sy vertel hoe sy die vorige jaar in vroeë kraam gegaan het weens stres nadat sy uitgevind het haar lewensmaat is ontrou en ŉ ander vrou swanger gemaak het. Sy het hom vergewe, maar onlangs uitgevind hy het haar weer verkul. Sy het ander vroue aangemoedig om uit gewelddadige verhoudings pad te gee,veral wanneer kinders betrokke is. Volgens The Sydney Morning Herald het Moo Baulch, hoof van Domestic Violence NSW, gesê Murphy se video was deel van ŉ ongelooflike beweging deur vroue wat hul stories vertel en soms onwetend ŉ inspirasie vir ander word. Kyk Murphy se opspraakwekkende video hier: